Quarto (quartê de Zena)

**Quarto**, conosciua ascì comme **Quarto di Mille**, a l'é un quartê rescidençiale de 7.901 abitanti into commun de Zena, compreiso into Muniçipio IX Levante. A l'ea un muniçipio autònomo scin a-o 1926, quande o l'é stæto aggregou a-a Grande Zena. 

Con l'ammia in sciô Mâ Ligure, a l'é compreisa tra i distreiti de Sturla, Paiscion e Quinto. In origine o nomme offiçiâ o l'ea **Quarto a-o Mâ** (it. *Quarto al Mare*), o nomme o l'é stæto dapeu cangiou do 1911 inte Quarto di Mille (it. *Quarto dei Mille*) in onô da Spediçion di Mille ch'a l'é comensâ da sto pòsto.

## Geografia

* Quarto Castagna: o l'òccupa a zöna da-a rente a-a Via Romaña da Castagna e a gexa da Santa Maria da Castagna. Lì s'attreuva a Villa Quartara (a vegia Villa Spinoa) collocâ de fronte a-a vegia gexa parrocchiâ.
* Priaruggia: a deve o seu nomme a-a famiggia Pietra Roggia ch'a l'aiva de case e di ben chì. O corre d'in gio a-a vallâ do sciumme Priaruggia ch'o sciòrte inta ciazza do mæximo nomme.
* Quarto de sorve: o corresponde à l'urtima urbanizzaçion intensciva, in sciâ colliña de d'ato à Quarto, ch'a remonta a-o 1985 (tra i proggettisti gh'é l'architetto Piero Gambacciani, creatô do grattaçê conosciuo ascì co-o nomme "do fonzo").

## Istöia

A localitæ a deve o seu nomme a-a seu collocaçion a-a quarta miggia da Zena longo a stradda de l'etæ de mezo, che a-a giornâ d'ancheu a se ciamma "Via Antiga Romaña" (it. *Via Antica Romana*), ch'a pòrta verso a Rivea de Levante e a Toscaña con traversâ a zöna de Quarto à montâ da-a zöna da còsta, avanti che o bricco o s'erze verso e còste do Monte Fasce; in sciâ seu stradda e gexe de San Gioan Battista de Quarto e de Santa Maria da Castagna ean nasciue do secolo XII, a-e quæ l'abbaçia de San Gieumo di moneghi Oliveten a l'ea stæta azzonta da-o secolo XIV; tutti e trei i edifiçi conservan de parte originäie.

A zöna a l'ea abitâ da di paisen, di pescoei e a l'allögiava di palaçi da villezzo. Inserio inti territöi da Repubrica de Zena, o villaggio de Quarto o l'ea sottopòsto a-o poistæ do Besagno e, do 1606, a-a succesciva capitania.

Co-i avventi napoleònichi da fin do secolo dïsette, e a conseguente cheita da Repubrica zeneise à avvantaggio da Repubrica Ligure, o muniçipio stabilio de Quarto a-o Mâ o l'ea stæto incorporou into departimento do Besagno (1797) con capitale San Martin d'Arbâ; l'anno apreuvo o l'é stæto compreiso into 6° canton de Nervi da giurisdiçion de Besagno e torna compreiso, da-o 1803, into 5° canton de San Martin d'Arbâ inta 1° giurisdiçion do Çentro. Annesso a-o Primmo Impëio Franseise, da-i 13 de zugno do 1805 a-o 1814 o l'é stæto compreiso into Departamento de Zena.

A via Aurelia a-o mâ di giorni nòstri a l'é stæta azzonta à l'antiga Via Aurelia inte l'era napoliònica, ch'a confiña co-a còsta e a l'é stæta completâ inti primmi anni do Regno de Sardegna (1815). À partî da-o 1861, a muniçipalitæ de Quarto a-o Mâ a l'é stæta unna parte intrega do neuvamente fondou Regno d'Italia. Da-o 1859 a-o 1926 o territöio o l'é stæto compreiso into segondo mandamento de Nervi do çircondäio de Zena, parte da provinsa de Zena di tempi. Con o Decreto-Lezze do re n. 74 di 14 de zenâ do 1926, comme parte da creaçion da coscì dita Grande Zena (it. *Grande Genova*), o muniçipio o l'é stæto abolio e aggregou à quello de Zena, che a seu neuva entitæ amministrativa a l'é vegnua à fonçionâ da-o 1 de luggio do 1926.

Da sto pòsto, a-a neutte tra i 5 e i 6 de mazzo do 1860, a spediçion di Mille guiddâ da-o Gioxeppe Gaibado a l'é partia e a s'é diretta verso Marsala. In sciô cao davanti a-a ròcca da-a quæ o Gaibado o l'ea partio, o monumento ch'o commemora a spediçion o l'é stæto tiou sciù do 1915, euvia do scurtô Eugenio Baroni. Sto gruppo de scortua o l'é stæto inandiou a-i 5 de mazzo do mæximo anno e o Gabriele D'Annunzio o n'à tegnuo o descorso commemorativo.

Quarto a l'é allögio de un ospiâ pediatrico conosciuo in tutta l'Euröpa: l'Instituo Giannina Gaslini. I offiçi de l'Instituo italian de tecnologia e o museo Gaibädin, ch'o s'attreuva in villa Spinoa, scito into quæ piggià còrpo l'organizzaçione da famosa spediçione gaibädiña i l'an trovou allögio ascì chì à Quarto. L'é presente çerte çiazze ascì ben ben frequentæ inta saxon estiva.

### Scimboli

O muniçipio de Quarto o l'à ottegnuo o stemma con un decretto do re do 24 d'ottobre do 1910 e lettie reæ brevettæ do 5 de zenâ do 1911.

## Pòsti d'interesse
### Architettue religiose

Immaggine:Quarto dei Mille (Genova)-chiesa san giovanni-facciata.jpg|A gexa de San Gioan Battista
Immaggine:Genova - S. Maria della Castagna in Quarto Castagna.jpg|A gexa de Santa Maria da Castagna

* Gexa parrocchiâ de San Gioan Battista, da-a rente a-a Via Antiga Romaña à Quarto. A l'é stæta a primma gexa parrocchiâ de Quarto, tiâ sciù inte l'epoca romanica. A miagia de perimetro do 12° secolo a l'arresta immutâ da-a construçion originäia, con di grendi blòcchi de prie lasciæ à-o descoverto.
* Gexa parrocchiâ da Santa Maria da Castagna. Tiâ sciù ascì inte l'epoca romanica, tutto quello ch'o l'arresta da construçion originäia a l'é unna chinòlla de drento e a parte da facciata co-i blòcchi de grende prie quaddræ, da-o 12° secolo, despuggiæ inte l'urtimo restöo. De drento a conserva a teia do Luca Cambiaso co-i *Santi Ròcco, Emo e Bastian* (16° secolo), ch'a ne vegniva da l'ôtöio derruou de San Ròcco (l'ôtöio o l'ea in sciô mâ, à Priaruggia; o l'é stæto tiou sciù torna da-a rente a-a gexa da Castagna do Secolo XIX ). À l'artâ prinçipâ gh'é unna ræa töa firmâ da l'Andrea d'Aste (1425), o campanin d'ancheu o l'é stæto azzonto do XIX secolo. O deve o seu nomme a-a famiggiade l'Etæ de Mezo di Castagna.
* Abbaçia e gexa parrocchiâ de San Gieumo. Tiâ sciù do 14° secolo da-i Oliveten, e completâ con ciù renovaçioin do secolo apreuvo. Into seu refettöio, confinando con l' ospiâ Gaslini, di affreschi do pittô Nicolò Corso (segonda meitæ do 15° secolo) son stæti restoæ. De drento gh'é ciù euvie de pittua, compreiso unna teia do Luçian Borzon. O ciòstro, ascì do 15° secolo, o l'appartëgne a-a tipologia de ciòstri monastichi con di pilastri ottagonæ inauguræ do 15° secolo da-o ciòstro da Santa Maria do Castello.
* Gexa parrocchiâ de San Gioxeppe. Urtima parròcchia, tiâ sciù a-a fin di anni sessanta do secolo vinti drento a giurisdiçion da Santa Maria da Castagna, apreuvo à l'urbanizzaçion da zöna de Priaruggia; o parrocchian de Santa Maria da Castagna ch'o l'aiva comensou a seu construçion, o Præ Pietro Bisso, o l'ea devegnuo parrocchian de sta neuva gexa.
* Gexa di Santi Angei Guardien. A l'é collocâ da-a rente à l'ospiâ Gaslini. De construçion moderna, a l'é a-o momento affiâ a-a cura pastorale di Salexen do Præ Bòsco (it. *Don Bosco*) da-a vexiña casa da-o mæximo nomme.

### Architettue çivile

Immaggine:Paolo Monti - Servizio fotografico (Genova, 1963) - BEIC 6340545.jpg|Villa Döia Spinoa Quartara. Fòto do Paolo Monti do 1963
Immaggine:Quarto dei Mille (Genova)-ospedale psichiatrico-complesso entrata.jpg|L'ex ospiâ pscichiatrico provinsâ

* Villa Quartara, a-a quæ seu primma dispoxiçion a remonta a-o 1395 da-o Antönio Castagna. Into corso di secoli a l'à avuo di ciù propietäi, compreiso e famigge Döia e Spinoa, e a l'à subio ciù transformaçioin into tempo. Do 1815 a l'à ospitou o Pappa Pio VII. A propietæ d'ancheu a l'é da "Fondaçion Gaslini", ch'a l'à reisa o quartê geneâ do Çentro Internaçionâ de Studdio e Formaçion Germana Gaslini.
* Villa Carrara. A l'à un grande parco con unna villa do 17° secolo de drento, e unna villa à castellin ch'a l'ammia in sciô mâ, into stile de l'etæ de mezo. A l'é stæta tiâ sciù verso o prinçipio do 20° secolo.
* Villa Spinoa a-a Castagna. Localizzâ de feua da Villa Quartara, a remonta a-o 17° secolo. O filatô de Ardisson o l'é stæto fondou chì a-o prinçipio do vinteximo secolo, e dapeu o l'é stæto stramuou inte un edifiçio tiou sciù pe lê inta via Priaruggia. Dapeu da Segonda Guæra Mondiale, a villa a l'é stæta deuviâ comme refugio pe-e gente despòste e, dòppo un longo periodo de decadensa e abbandon, a l'é stæta renoelâ da no guæi. O parco, oggetto d'un intenso desviluppo de l'edifiçio, o l'é ben ben piccin de dimenscion. A villa, ch'a l'ea inte unna condiçion de estrema decadensa, a l'é stæta restoâ inti anni novanta co-a reconstruçion completa do teito, progettou da l'architetto Piero Gambacciani.
* Villa Coppedè. A villa à castellin con torretta, a l'é stæta progettâ da l'architetto Gino Coppedè ch'o l'à visciuo lì pe un çerto periodo. A presenta unna torretta da mæxima meña inandiâ da l'architetto fiorentin pe-o castello de Mackenzie. A l'é collocou inte l'aria de Priaruggia.
* Villa Paganiña. In confin co-a Villa Quartara, a l'é stæta accattâ da-o baron Ciro Achille Paganini, figgio do violinista Niccolò Paganini.
* L'Instituto Giannina Gaslini, ospiâ pediatrico fondou da-o Gerolamo Gaslini do 1938.
* Ex instituo pscichiatrico de Quarto. Tiou sciù do 1894 in sciô scito donde gh'ea avanti unna villa ch'a l'appartegniva a-a famiggia Spinoa (e ch'a l'à ospitou Santa Brigida de Sveçia do 14° secolo), o l'é stæto azzonto a-o preçedente ospiâ pe-i maròtti da mente tiou sciù pe un progetto de l'architetto Carlo Barabino inta zöna de Abrara (a-a giornâ d'ancheu *via Cesarea*, quartê de San Vinçenzo) che, apreuvo à l'espanscion do çentro urban, a l'é stæta derruâ do 1913. A villa mensunâ, a-o prinçipio incorpoâ into manicòmio, a l'é stæta derruâ do 1926 pe permette l'ingrandimento da zöna do manicòmio. Apreuvo o serrâ, o seu propòxito originäio o l'é terminou e o seu complesso o l'é destinou à di atri deuvi, compreixi i scagni e e cliniche de l'ASL do pòsto. À partî da-i urtimi anni d'attivitæ, o l'à comensou à combinâ a destinaçion de l'ospiâ con de atre attivitæ coltuæ, sotta a direçion do Antonio Slavich, un pscichiatra ch'o ne vegniva da l'esperiensa de Trieste do Franco Basaglia. A-o momento o l'allögia ascì o Museo do Claudio Costa. Un muggio de personalitæ artistiche en stæte tiæ drento inte de attivitæ alternative chi s'en desgheuggeite chì: o Claudio Còsta, o Giannetto Fieschi, a Miriam Cristaldi, o Alfonso Gialdini, o Mauro Marçenâ, a Margherita Levo Rosenberg, o Teatro de l'orrô, o Teatro do Tambuo, o Çirco do Levante, etc.

### Monumenti
* Monumento a-i Mille, gruppo de scurtue de bronzo creou da-o scurtô Eugenio Baroni dedicou a-a spediçion di Mille. Inandiou a-i 5 de mazzo do 1915, à pöchi metri da-a ròcca da-a quæ a spediçion do Gaibado a l'é partîa.

### Aree naturale
Into territöio de Quarto gh'é un scito d'interesse communitäio presente e conservou, propòsto da-a ræ Natura 2000 da Liguria, pe-o seu particolâ interesse naturale e geològico. O scito o l'é collocou tra i fondi do mâ de delegaçioin geneuise de Boccadase, Sturla, Quinto e Nervi, donde se segnala un particolâ habitat ch'o consciste de proei *de pòxidonia oçeanica* e de formaçioin de coali. Tra e speçie animæ gh’é di pesci: *Hippocampus hippocampus*, *Labrus merula*, *Parablennius gattorugine*, *Parablennius tentacularis*, *Symphodus cinereus*, *Symphodus rostratus*, *Symphodus tinca*.

## Infrastruttue e traspòrti
### Ferrovie

A staçion de Zena Quarto di Mille a l'é collocâ longo a linia Zena-Pisa.

Unna segonda fermâ, a-a reixe sud da staçion d'ancheu de Quarto, a se ciammava *Pietrarugia* e a serviva a communitæ ch'a l'ea nasciua d'in gio a-a caña che a-a giornâ d'ancheu a piggia o nomme de Priaruggia. Sta fermâ chì a l'é stæta abolia do 1916.

### Mobilitæ urbaña
E connescioin drento o quartê (arie de Quarto Alto e Castagna) e co-o çentro da çittæ son garantie da-i serviçi de bus AMT che corran longo a stradda in sciô mâ e Corso Euröpa.

## Spòrt
### Ballon
À livello de ballon, o Quarto Football Club o s'é stabilio inta scena do spòrt do pòsto, fondou do 1921 co-i coî bleu e lilla, primma comme esprescion do seu muniçipio e dapeu comme un quartê de Zena. O l'à seghittou a Segonda Divixon (pe tempi o segondo livello do ballon italian) e do 1947 a Serie C. Dòppo ëse scentâ di anni '50, ancheu a seu testimoniansa a l'é arrecuggeita da-o A.S.D. Atletico Quarto, co-i coî giano e bleu, o zeuga into campionato da Primma Categoria.

Di atri club son a Priaruggia G. Mora e o Vecchio Castagna Quarto, tutti doî attivi into campionato de Primma Categoria.

## Nòtte


## Atri progetti

Categorîa:Quartê de Zêna